钦定古今图书集成/理学汇编/文学典/第241卷 > 《题朱文公自书虞帝庙乐歌辞后》前人
## 钦定古今图书集成/理学汇编/文学典/第241卷 > 《题朱文公自书虞帝庙乐歌辞后》前人

朱文公提举浙东，尝行部至三衢，大虞吕氏适为衢
府法曹，遂往见公，为写《虞帝庙送迎神乐歌辞》以赠。
盖公劾台守唐说斋，其疏凡六上，说斋方除江西提
点刑狱，朝论遂掇其职𢌿公，公以言不行，即日解印
绶去。此辞之书，正在衢闻命之时，岂尧舜君民之志
弗遂而有所遐思者欤？或云别自有见，亦未可知也。
此帖出于立斋王刚仲所藏。立斋初从刘㧑堂游，而
卒业于北山何氏。考其渊源之正，实有所自，故其宝
爱尤为深至云。